Koostööleping

	19.01.2024 nr 7-4/24/43-1

Riigi Kaitseinvesteeringute Keskus (edaspidi: RKIK), registrikood 70009764, asukoht Järve 34a, 11314 Tallinn, mida esindab põhimääruse alusel peadirektor Magnus-Valdemar Saar ning

Eesti Maaülikool (edaspidi: EMÜ), registrikood 74001086, asukoht Fr. R. Kreutzwaldi 1, 51006 Tartu, mida esindab põhikirja alusel rektor Ülle Jaakma,

edaspidi viidatud ka kui Pool või ühiselt kui Pooled, sõlmisid käesoleva ühiste kavatsuste kokkuleppe (edaspidi: Kokkulepe) alljärgnevatel tingimustel:

1.	Eesmärk

Kokkuleppe eesmärgiks on toetada kestliku arengu põhimõtete rakendamist Eesti Kaitseväes ja Eesti ühiskonnas ning osapoolte vahelist koostööd.

2.	Ulatus

Käesolev Kokkulepe hõlmab järgmisi koostöötegevusi:

2.1.	Riigikaitse valdkonnas kestlike lahenduste väljatöötamine ja juurutamine sh

2.1.1.	taristu ja harjutusalade kestlikud lahendused;
2.1.2.	taristu ja harjutusalade mõjud keskkonnale ja elurikkusele ning mõjusid leevendavate meetmete väljatöötamine ja rakendamise nõustamine;

2.2.	Pooltele huvipakkuvatel teemadel diplomi-, bakalaureuse, magistri- ja/või doktoritööde temaatika määratlemine ning võimalusel RKIK poolt kaasjuhendamine; 

2.2.1.	RKIK töötajate kaasamine lektori või mentorina; 
2.2.2.	(e-)loengute ja koolituste loomine erinevatele Kaitseväe töötajatele ja ajateenijatele kestlikest lahendustest Kaitseväes. 

3.	Konfidentsiaalsus 

3.1.	Pooled käsitlevad koostöö käigus neile teatavaks saanud informatsiooni konfidentsiaalsena ega avalda seda kolmandatele isikutele. 
3.2.	Konfidentsiaalse informatsiooni all mõistavad Pooled koostöö käigus teatavaks saanud isikuandmeid, turvaandmeid, ärisaladust ning muud teavet, mille avalikuks tulek võiks kahjustada Poolte huve. Konfidentsiaalne informatsioon ei hõlma endas informatsiooni, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil. 

4.	Poolte esindajad 

4.1.	Poolte kontaktisikud ja nende sidevahendid on: 

4.1.1.	RKIK esindaja – Helari Buht, Harjutusväljade keskkonnaspetsialist, tel 5393 8739, e-post helari.buht@rkik.ee;  
4.1.2.	EMÜ esindaja – Marika Kose, Elurikkuse ja loodusturismi õppetooli vanemlektor, tel 5656 1373, e-post marika.kose@emu.ee.

5.	Jõustumine ja kestus

5.1.	Käesolev Kokkulepe jõustub alates hetkest, kui Kokkuleppe on mõlemad Pooled allkirjastanud. 
5.2.	Kokkulepe kehtib, kuni üks Pool selle tühistab, teavitades sellest teist Poolt kirjalikult vähemalt kaks kuud enne soovitud lõpukuupäeva. 

6.	Kokkuleppe muutmine 

6.1.	Kokkulepet võib muuta üksnes Poolte nõusolekul kirjalikus vormis. Kirjaliku vormi järgimata jätmisel on muudatus tühine. 
6.2.	Kokkuleppe muudatused vormistatakse eraldi lisadena, mis on Kokkuleppe lahutamatud osad. 

7.	Vaidluste lahendamine 

7.1.	Kokkuleppest tulenevad või sellega seotud vaidlused lahendavad Pooled heas usus omavaheliste läbirääkimiste teel. Juhul kui Pooled kokkulepet ei saavuta, siis lahendatakse vaidlus Harju Maakohtus.

8.	Lõppsätted

8.1.	Pooled nõustuvad, et juhinduvad käesolevast Kokkuleppest ning Eesti Vabariigi õigusaktidest. 
8.2.	Kokkulepe ei tekita Pooltele vastastikuseid rahalisi kohustusi, kui selliste kohustuste võtmiseks ei ole antud selgesõnalist mandaati või sõlmitud asjakohast lepingut. 
8.3.	Pooled kohustuvad viivitamatult teatama teineteisele oma andmete muutustest, mis võivad mõjutada Kokkuleppe täitmist ning Poolte omavahelist suhtlemist. 
8.4.	Kokkulepe on allkirjastatud digitaalselt. 
8.5.	Kokkuleppe sõlmimise hetkel on Poolte kontaktandmed järgmised: 

Riigi Kaitseinvesteeringute Keskus 	Eesti Maaülikool 	
Järve 34a 
11314 Tallinn 
tel +372 717 0400
e-post info@rkik.ee 	Fr. R. Kreutzwaldi 1 
51006 Tartu 
tel 731 3001 
e-post info@emu.ee 	

(allkirjastatud digitaalselt) 	(allkirjastatud digitaalselt)

Magnus-Valdemar Saar	Ülle Jaakma 		
peadirektor	rektor